Erős robbanás történt Svédországban
A detonációban 19 ember megsérült, több épület megrongálódott.
Erős robbanás rázta meg a dél-svédországi Linköping városát pénteken – közölték helyi rendőrségi és egészségügyi források pénteken. A hatóságok közleménye szerint 19 ember szenvedett könnyebb sérüléseket, őket a közeli kórházakba vitték. Egyelőre nem lehet tudni, mi okozta a robbanást, de tűzszerészek egy csoportja már úton van a helyszín felé. A rendőrség nyomozást indított. A rendőrség szóvivője, Björn Öberg elmondta, hogy a helyszínt kordonokkal zárták körül, arról azonban nem osztott meg információkat, hogy mi okozhatta a detonációt. A svéd közszolgálati rádió beszámolója szerint a robbanásban megrongálódtak egy ötemeletes lakóház ablakai és erkélyei, valamint más épületek is. A 150 ezer lakosú Linköping Stockholm és Göteborg között körülbelül félúton helyezkedik el. Borítókép: Mentőalakulatok a robbanás közelében 2019. június 7-én